09/10/2017 | Administración LocalMunicipal
Laxe
Aprobación definitiva do regulamento de organización e funcionamento do Museo do Mar de Laxe

O Pleno do Concello, en sesión ordinaria celebrada o día 16 de maio de 2017, aprobou inicialmente Regulamento de organización e funcionamento do Museo do Mar de Laxe. No Boletín Oficial da Provincia núm.127 do 6 de xullo de 2017 foi publicado o anuncio de aprobación inicial, abríndose un prazo de trinta días nos que os interesados podían examinar o regulamento e presentar, se así o consideraban oportuno, as reclamacións pertinentes. Logo de transcorrido o prazo establecido no artigo 49. b) da Lei 7/1985 do 2 de abril [LBRL], de exposición ao público do Regulamento de organización e funcionamento do Museo do Mar de Laxe, sen que se presentara ningunha reclamación, publícase o texto íntegro do citado regulamento conforme dispón o artigo 70.2 da mesma lei. Este regulamento entrará en vigor cando se publique integramente o seu texto e transcorra o prazo disposto no artigo 65.2 LBRL. Tanto a Lei 16/1985 de Patrimonio Histórico Español, no seu Artigo 7, como a Lei 2/2016 de Patrimonio Cultural de Galicia [DOGA núm.92 do 16 de maio de 2016], no seu Artigo 3, recollen o papel que deben desempeñar as entidades locais que integran a administración local de Galicia na protección e difusión do seu patrimonio cultural. A lei galega recolle a obriga dos concellos de protexer, defender, e dar a coñecer o valor cultural dos bens integrantes do patrimonio cultural de Galicia que radiquen no seu termo municipal, xunto con outras obrigas recollidas ao longo do texto desta lei. A xustificación do nacemento deste museo veu dada na necesidade de salvagardar o patrimonio integral dunha parte importante e esencial da Costa da Morte, como é o Concello de Laxe. Así pois, a administración municipal de Laxe foi consciente desde o principio de que este museo estaría obrigado a abordar o grave problema do abandono, do deterioro e da deslocalización do patrimonio cultural desta zona costeira da comunidade autónoma de Galicia. A Costa da Morte e, máis concretamente, o Concello de Laxe dispoñen dun importante e rico patrimonio cultural para salvagardar e ser difundido. A posta en funcionamento do “Museo do Mar de Laxe” debe entenderse como unha firme defensa do papel tan necesario e importante que desempeñan actualmente os museos, colección visitables ou centros de interpretación de pequenas localidades na salvagarda, difusión e investigación do patrimonio cultural do noso país. Coa creación deste museo conseguiuse, por unha banda, conservar e restaurar un inmoble en estado ruinoso dentro do casco histórico e, por outra, dotar á vila de Laxe dun centro histórico - cultural relacionado co mar e co territorio municipal que contribuíse a potenciar o sector turístico. Así, por medio do presente regulamento, establécese que o museo, ademais das súas funcións implícitas de salvagarda, ensinanza, investigación, e divulgación, fomentará o seu papel como centro histórico - cultural relacionado co mar e co territorio municipal de Laxe. Desta xeito, o museo contribuirá a potenciar os sectores socioeconómico, turístico e cultural locais, no que os cidadáns desempeñan un papel relevante promovendo o aproveitamento dun patrimonio que debemos considerar como propio e singular. Artigo 1. O presente regulamento ten como obxecto establecer a organización e funcionamento do Museo do Mar de Laxe de cara á xestión dos seus fondos e á salvagarda, protección, investigación e difusión do patrimonio histórico - artístico, cultural, arqueolóxico e etnográfico do territorio municipal de Laxe e do xeodestino turístico da Costa da Morte. Artigo 2. O “Museo do Mar de Laxe” está situado no inmoble que albergou a antiga casa cuartel da Garda Civil da localidade, que foi rehabilitada para este fin. Forma parte do casco histórico da vila de Laxe. O edificio está declarado como inmoble de elevado interese arquitectónico tradicional conforme ás figuras de protección urbanística establecidas na normativa autonómica galega e que se recollen no vixente Plan Xeral de Ordenación Municipal. O inmoble ten una superficie construída de 424 m2, repartida en catro plantas [planta baixa, planta 1ª e planta 2ª, e un pequeno aproveitamento baixo cuberta]. O inmoble é de titularidade municipal. O seu enderezo completo é Rúa Pracer núm.5 - 15117 Laxe (A Coruña). Os datos de contacto son os números de teléfono 981735393 ou 981706903, o correo electrónico museo@laxe. es, e o Fax 981706964. Artigo 3. O Museo do Mar de Laxe é unha institución cultural municipal de carácter permanente, aberta ao público, orientada ao interese xeral da comunidade que recolle, adquire, ordena, conserva, estuda e exhibe de forma científica, didáctica e estética os bens culturais materiais e inmateriais do municipio. Artigo 4. O museo está considerado como un organismo cultural do concello, polo que a súa dirección última e subsidiara corresponde ao Sr. Alcalde do Excmo. Concello de Laxe ou no seu defecto ao Concelleiro Delegado de Comercio, Hostalería e Turismo, ou o que se dispoña no correspondente decreto no que se estableza a estrutura organizativa do goberno municipal coa definición das concellerías delegadas (ou áreas de goberno) e as súas competencias. Por iso, o Concello debe garantir a dotación de persoal cualificado e dos medios necesarios para a correcta xestión do museo, segundo as directrices que determine a concellería delegada competente. Artigo 5. Son funcións prioritarias do museo: a) A recollida, documentación, catalogación, conservación e difusión dos bens culturais que se atopan baixo a súa custodia, adoptando as medidas necesarias para garantir a súa conservación preventiva e restauración. b) Exhibir ordenadamente os bens culturais da súa colección en condicións adecuadas para a súa contemplación e estudio, impulsar o seu coñecemento, difusión social, turística e didáctica dos valores culturais do museo. c) A adquisición por calquera título xurídico (compra, doazón ou cesión) de bens culturais que incrementen as coleccións co fin de completar o seu discurso expositivo e potenciar a investigación no seu ámbito científico. d) Fomentar o acceso aos visitantes e facilitar o estudo aos investigadores, sen prexuízo das restricións que, por razón da conservación dos bens custodiados, poidan establecerse. e) O inventario, catalogación, conservación e restauración das colecciones e bens depositados baixo a súa custodia así como o correcto funcionamento dos distintos servizos museísticos. f) O mantemento en perfecto estado de uso das distintas instalacións rnuseísticas. g) Elaborar anualmente unha memoria de xestión. h) Exercer labores de control, inspección e información sobre aquelas situacións que puideran provocar riscos sobre os bens culturais custodiados. i) Coordinar cos distintos departamentos municipais (Cultura, Turismo, Oficina Técnica Municipal, Benestar Social, Policía Local.) aquelas accións do museo que requiran dunha acción conxunta ou dependente. j) Colaborar na formación e perfeccionamento do persoal vinculado á actividade propia do museo. k) O desenvolvemento de actividades didácticas e divulgativas de carácter cultural tales como charlas, obradoiros, cursos, conferencias, e aqueloutras que se poidan organizar. Artigo 6. Serán obxectivos e finalidades do Museo do Mar de Laxe. a) Amosar o patrimonio integral do Concello de Laxe desde diferentes perspectivas: histórica, social, cultural etnográfica. b) Potenciar a investigación no ámbito do patrimonio integral do concello de Laxe e da Costa da Morte. c) Fomentar a investigación, prospeccións e escavacións arqueolóxicas nos xacementos do Concello de Laxe, previa autorización da administración autonómica competente na materia. d) Establecer lazos de cooperación con outros museos, centros de interpretación ou calquera outra entidade que, pola súa especialidade, estean relacionados coa temática xeral do museo. e) Desenvolver accións conxuntas coas entidades citadas no parágrafo anterior que poidan contribuír á mellor realización dos seus respectivos fins e organizar conxuntamente con elas exposicións temporais ou outras actividades de divulgación cultural e patrimonial. f) Establecer como un eixo da política cultural e patrimonial municipal que o Museo sexa unha institución referente en materia de patrimonio histórico cultural na Costa da Morte. Artigo 7. O museo disporá dun contido de seu cun forte carácter pedagóxico e divulgativo relacionado co patrimonio integral existente no territorio municipal de Laxe. A través das exposicións do museo, o visitante pode achegarse á historia, ao xenio e á singularidade das xentes de Laxe mediante a súa evolución como pobo mariñeiro ao longo dos séculos. Artigo 8. A Colección proverase de fondos procedentes de diversas fontes: a) Os Bens culturais materiais e/ou inmateriais procedentes de vivendas particulares do concello de Laxe e da Costa da Morte adquiridos mediante cesión, doazón ou compra. b) O Fondo Fotográfico “Vidal” e bens relacionados. c) Os Bens culturais relacionados coa tradición Marítima de Laxe. d) As Reproducións de orixinais de pezas emblemáticas custodiadas noutros centros museísticos. e) Os Depósitos autorizados pola Consellería de Cultura da Xunta de Galicia, procedentes de actuacións (escavacións, prospeccións.) practicadas no termo municipal ou, no seu caso, nos termos municipais contiguos. f) Todos aqueles bens culturais que, de conformidade coa normativa vixente, se incorporen nun futuro polas formas legalmente establecidas. A colección visitable “Museo do Mar de Laxe” disporá dun inventario no que queden rexistrados os datos referentes a todas e cada unha das pezas que pasen a formar parte dos seus fondos. Artigo 9. O museo deberá estar dotado do persoal, instalacións e medios adecuados para o pleno cumprimento dos seus fins. Artigo 10. A xestión do museo será exercida directamente polo Concello de Laxe. Artigo 11. De todos aqueles informes emitidos polo persoal do museo, debidamente rexistrados, ademais do seu destinatario, remitirase copia á Alcaldía para o seu coñecemento e arquivo. Artigo 12. O persoal do museo estará composto por un Técnico/a con titulación universitaria relacionada co ámbito da cultura, o turismo, os museos, e as humanidades. Un guía turístico|cultural, contemplando ademais a posibilidade de contar con persoal destinado a tarefas de limpeza e mantemento ou, segundo necesidades expresas, outro persoal colaborador. Artigo 13. Corresponden á Dirección do museo: a) A custodia dos fondos e bens de calquera clase que posúa o centro. b) Dirixir e coordinar os traballos derivados do tratamento administrativo e técnico dos fondos, así como procurar a actualización do rexistro de entrada, inventario xeral e catálogo. c) Elaborar a programación anual das actividades de conservación, exposición, investigación ou divulgación previstas mediante exposicións de carácter permanente, temporal ou itinerante, ciclos de conferencias, obradoiros escolares, publicacións,. e velar pola correcta execución das mesmas. d) Establecer as directrices para o mantemento e xestión das salas de exposición do museo, así como as de réxime interno (almacén, oficina,.). e) Velar pola seguridade do museo, con atención inmediata en circunstancias excepcionais (alarma, incendios, espolios,.). f) Presentar ao Pleno do Concello unha memoria anual de actuacións, incluíndo a xustificación de gastos, cando sexa requirido. g) Establecer anualmente as partidas orzamentarias necesarias para o museo no Orzamento Municipal que se remita ao pleno para a súa aprobación. h) Tomar decisións sobre as pautas a seguir en cuestións, incidencias ou actuacións que poidan poñer en perigo de maneira irreversible o patrimonio histórico, artístico, arqueolóxico, etnográfico, industrial ou documental laxense. h) A representación do Museo. Artigo 14. Son funcións do Técnico: a) A apertura ao público do museo nos horarios e formas establecidas pola alcaldía, previo coñecemento do concelleiro delegado competente. b) Levar o control de visitas mediante a entrega do tícket de entrada, ingresar nas contas municipais o diñeiro obtido pola venda de tíckets, e cumprimentar nunha intranet da web municipal aqueles datos fundamentais sobre os usuarios para unha correcta xestión do museo. c) Avisar á Dirección das deficiencias observadas nas instalacións do edificio, roturas, desperfectos, ou calquera tipo de incidencia. d) Garantir en todo momento a súa presenza, non estando permitido o abandono das instalacións. e) Observar as normas básicas de decoro, seguridade e hixiene, velando polo correcto comportamento das visitas. f) Ofrecer explicacións sobre o contidos do discurso expositivo do museo, previa petición concertada do visitante. h) Apoiar á dirección e a xestión administrativa, a atención ó público, o control e o arquivo da documentación. Artigo 15. Son funcións do Guía Turístico - Cultural: a) O desenvolvemento de actividades socioculturais nas instalacións do museo relacionadas co patrimonio integral do municipio. b) A guía de visitantes polas instalacións do museo e polo territorio municipal de Laxe. c) O apoio ao técnico do museo na realización das súas tarefas descritas no artigo anterior. d) Aqueloutras que lle sexan encomendadas pola alcaldía previa consulta co concelleiro delegado competente. Artigo 16. O financiamento do Museo do Mar de Laxe será de carácter municipal, sen prexuízo doutras vías de financiamento tales como subvencións. Tódolos ingresos e gastos deberán reflectirse na contabilidade municipal. Artigo 17. A ordenanza fiscal do 9 de novembro de 2012 publicada de forma definitiva no Boletín Oficial da Provincia da Coruña número 32 do 15 de febreiro de 2013 regula o prezo público pola prestación de servizos no Museo do Mar de Laxe. Calquera modificación, cambio ou supresión desta ordenanza necesitará a súa aprobación polo Pleno Municipal. Artigo 18. O museo poderá aceptar doazóns e depósitos de bens mobles pertencentes a terceiros, previa formalización do correspondente contrato de doazón/depósito. Tal contrato deberá conter, polo menos, os seguintes datos básicos: a) Identificación e posición xurídica das partes. b) Descrición e documentación gráfica dos bens da doazón/depósito, c) Período de vixencia e posibilidades de prórroga da doazón/depósito. d) As obrigas e os dereitos de ámbalas dúas partes. Elaborarase un formulario normalizado para ser cumprimentado no caso de doazón de bens culturais con destino ao museo. No caso de que o deposito ou a doazón sexa de gran relevancia histórico cultural redactarase un contrato por escrito no que se describa de forma detallada os dereitos e as obrigas de ámbalas dúas partes. Artigo 19. O Museo contará cun Inventario debidamente cumprimentado e actualizado no que consten de maneira individualizada as pezas que forman parte dos seus fondos, así como as que se vaian engadindo. Artigo 20. O museo disporá de diferentes horarios de apertura dependendo da época do ano. O horario será establecido pola alcaldía previa consulta do concelleiro delegado competente. Establecese dous períodos de apertura diferenciados: a) Período de máxima afluencia: abrangue a semana santa, o período estival e excepcionalmente calquera outro período do ano atendendo aos condicionantes da demanda e o interese social en horario de martes a domingo. b) Período de baixa afluencia: abrangue o resto do ano en horario de luns a venres. Sen embargo, o horario de visita para as excursións será en comparación sumamente moito máis amplo pois abarca todo o ano, calquera día da semana e a calquera hora sempre previa solicitude no correo electrónico museo@laxe. es e para os grupos organizados maiores de 20 membros. Ademais, o museo abre as súas portas a calquera investigador que queira acceder aos seus fondos calquera día do ano e a calquera hora, sempre previa solicitude. No período de máxima afluencia o museo permanecerá pechado os luns salvo en casos puntuais. No período de baixa afluencia o museo permanecerá pechado as fins de semana salvo en casos puntuais. As actividades socioculturais poderanse establecer a calquera hora e a calquera día da semana todo o ano. O horario farase constar claramente en todos os soportes publicitarios e impresos do museo (entradas, web, folletos.). O acceso permítese ata media hora antes do peche do museo, salvo que o técnico do museo xulgue conveniente permitir o acceso ata a mesma hora do peche. Artigo 21. Os traballadores/as do museo, segundo o seu distinto grao de responsabilidade, velarán polo correcto orde e presentación das salas, adoptando as medidas necesarias que garantan o bo desenvolvemento das visitas, antepoñendo as garantías de conservación da colección a calquera outra consideración. Queda prohibido o acceso ao museo de menores de doce anos que non vaian acompañados dun adulto responsable. En calquera caso, durante a visita e a estancia do público no museo, queda terminantemente prohibido: a) Portar mochilas ou bolsos colgados ás costas. Estes obxectos deberán depositarse nas taquillas existentes na entrada do museo, que conteñen chave para o seu pecho. O persoal do museo, unha vez rematada a xornada laboral, comprobará se hai algunha taquilla pechada. En caso afirmativo, solicitará que a policía local retire os obxectos que conteña e os traslade as súas dependencias para súa posterior entrega ao usuario que os esqueceu conforme ao procedemento establecido na normativa de aplicación. b) Tocar os elementos da exposición. c) Fumar, comer ou beber dentro das dependencias do museo. d) A utilización de teléfonos móbiles que poidan alterar o bo funcionamento dos equipos informáticos, de seguridade do museo ou molestar a outros usuarios. e) Está autorizada ao público visitante a realización de fotografías ou vídeos de recordo salvo no espazos nos que se expoñan as fotografías do Fondo Fotográfico “Vidal”. Queda expresamente prohibido realizar fotografías ou calquera copia dixital deste fondo. En ningún caso se autoriza a fotografía ou filmación sistemática de salas, nin a fotografía ou filmación individualizada ou detallada das pezas, para o que se deberá recorrer, previa solicitude, á Dirección do museo. Estas condicións de visita deberán facerse constar na recepción do museo para o coñecemento xeral do público. Artigo 22. De cara ao correcto desenvolvemento das visitas de grupo e á conservación das coleccións e das características técnicas do edificio establécese a capacidade de carga máxima para o museo en un número de 60 persoas, información que deberá resultar visible para os visitantes (30 persoas por planta). En calquera caso, o empregado municipal responsable do museo poderá decidir as excepcións de aforo en función das características do grupo (como a idade dos visitantes, usuarios con mobilidade reducida.). Artigo 23. Para garantir o correcto mantemento da orde, o persoal do museo queda facultado para invitar ao visitante a abandonar o museo, incluso notificando esta circunstancia ás forzas do orden público (policía local ou garda civil) para que actúen en consecuencia, se a conduta ou a actitude dalgunha visita creara malestar entre o resto dos visitantes, incumprira as normas fixadas no presente regulamento ou alterase a orde correcta da sala ou da súa presentación. Artigo 24. O museo establece un servizo de visitas concertadas dependente exclusivamente da Dirección. Estas visitas poderán formalizarse telefonicamente, mediante correo electrónico ou calquera outro medio que permita a súa constancia ao persoal do museo coa antelación suficiente para organizar os horarios e xestionar os servizos oportunos, tal e como se describiu no artigo 20 desta ordenanza. Artigo 25. O museo levará un seguimento estatístico das visitas no que se fará constar, como mínimo: o número de persoas que integra cada unha das unidades de visita, a procedencia xeográfica das mesmas, o motivo da visita, e o tipo de aloxamento empregado. Estes recontos estatísticos proporcionarán datos de gran valía para coñecer as tendencias de visitantes do museo de cara á programación das actividades e os horarios. Así mesmo, os devanditos datos serán incluídos na memoria de xestión anual do museo que se redacte. Artigo 26. Previa solicitude e para fins de investigación, o museo facilitará o acceso da comunidade científica aos fondos do museo, incluídos aqueles que se atopen en exposición, sen detrimento do normal funcionamento dos servizos, e de conformidade coa normativa autonómica vixente. Unha vez aceptada a solicitude, o museo establecerá a forma e o modo de acceso aos mesmos. Requirirase como condición a remisión ao museo dos resultados ou publicacións derivadas da investigación de calquera das pezas dos seus fondos. Artigo 27. O museo disporá dun Libro de Visita xunto cun formulario de queixas e suxestións no que os visitantes poidan facer constar a súa libre opinión, así como o seu posible malestar con calquera asunto relacionado coa prestación dos servizos do museo. Artigo 28. A aprobación do préstamo ou de bens deberá ser autorizada pola Alcaldía, previa emisión dos oportunos informes técnicos. a) Os termos do acordo de préstamo formalizaranse mediante o oportuno contrato, no que serán fixadas as condicións xerais e particulares do préstamo, acompañado da pertinente acta de entrega do material prestado. b) Os bens prestados poderanse usar só para a finalidade solicitada e autorizada. c) Os bens deberán ser reintegrados ao museo dentro do prazo de vixencia do préstamo. Todos os gastos derivados do préstamo serán por conta do prestatario. d) Subscribirase unha póliza de seguro para a protección dos bens prestados, polo importe que determine o Concello, que deberá estar en posesión do museo cunha antelación mínima de sete días á data de saída dos bens. e) O prestatario será responsable do estado de conservación dos bens, estando obrigado a adoptar as máximas precaucións para a súa protección e seguridade. O prestatario non poderá alterar, baixo ningún concepto, a integridade física dos bens. f) A edición de catálogos ou calquera outro soporte impreso ou dixital nos que sexan incluídos os bens prestados deberá facer constar a procedencia dos mesmos. Facúltase á Alcaldía e pola súa delegación ao Concelleiro de Comercio, Hostalería e Turismo para ditar as disposicións internas oportunas que poidan complementar os apartados contidos nesta norma así como para a resolución de todo o non previsto na mesma. Laxe (A Coruña), a 2 de outubro de 2017. O Alcalde, José Manuel Mouzo Castiñeira.-